Obsah

1.	Základné definície a pojmy
2.	Legislatíva Európskej únie a Slovenskej republiky
3.	Vlastné zdroje Európskych spoločenstiev
4.	Subjekty zapojené do systému finančného riadenia vlastných zdrojov Európskych spoločenstiev v Slovenskej republike
4.1.	Colné úrady
4.2.	Colné riaditeľstvo SR
4.3.	Pôdohospodárska platobná agentúra
4.4.	Štátna pokladnica
4.5.	Ministerstvo financií SR
4.6.	Kontrolné orgány
5.	Systém účtov vlastných zdrojov ES vedených v Štátnej pokladnici
6.	Rozpočtovanie a spôsob odvodov vlastných zdrojov ES v rámci SR
7.	Odvody vlastných zdrojov ES na účet Ministerstva financií SR v mene Európskej komisie
7.1.	Odvody tradičných vlastných zdrojov
7.2.	Odvody zo zdroja založeného na DPH, zo zdroja založeného na HND a financovanie korekcie Veľkej Británie
8.	Platby z účtu Ministerstva financií SR v mene Európskej komisie
9.	Pripísanie finančných prostriedkov Európskou komisiou na účet Ministerstva financií SR v mene Európskej komisie
10.	Zasielanie výpisov z účtu MF SR v mene EK
11.	Podvody a nezrovnalosti, porušenie rozpočtovej disciplíny, úrok z oneskorenia platieb vlastných zdrojov ES
11.1.	Podvody a nezrovnalosti
11.2.	Porušenie finančnej disciplíny
11.3.	Úrok z oneskorenia platieb vlastných zdrojov ES
12.	Účtovníctvo a archivácia
Zoznam skratiek

1.	
Základné definície a pojmy

Pre účely systému finančného riadenia vlastných zdrojov Európskych spoločenstiev v Slovenskej republike sa rozumie: 

EAGGF - Európsky poľnohospodársky usmerňovací a záručný fond – jeden z hlavných nástrojov štrukturálnej a regionálnej politiky Európskej únie podporujúci adaptáciu poľnohospodárskych štruktúr na dlhodobé štrukturálne zmeny v poľnohospodárstve, rozvoj poľnohospodárskej infraštruktúry, rozvoj vidieka, vidieckeho dedičstva a lesov.

EUROSTAT - Štatistický úrad Európskych spoločenstiev zameraný na poskytovanie štatisticko-informačných služieb. 

Finančné riadenie vlastných zdrojov Európskych spoločenstiev - riadenie výberu, platby a kontroly vlastných zdrojov Európskych spoločenstiev a s tým spojené účtovníctvo, výkazníctvo a archivácia. 

Korekcia Veľkej Británie - poskytuje sa Veľkej Británii na kompenzáciu  rozpočtových schodkov, ktoré jej vznikajú v dôsledku veľkých disproporcií medzi  odvodmi do rozpočtu EÚ a príjmami z rozpočtu EÚ.

Nezrovnalosť - je akékoľvek porušenie ustanovenia práva ES vyplývajúce z činu alebo nedbalosti ekonomického subjektu, dôsledkom čoho je alebo by bolo poškodenie všeobecného rozpočtu EÚ alebo rozpočtov nimi spravovaných, buď znížením alebo stratou príjmov plynúcich z vlastných zdrojov ES vyberaných  priamo v mene spoločenstiev alebo neoprávnenou výdavkovou položkou.

OWNRES - je elektronická aplikácia Európskej komisie, ktorej prostredníctvom členské štáty EÚ zasielajú na Európsku komisiu správy s popisom odhalených prípadov podvodov a nezrovnalostí zistených v tradičných vlastných zdrojoch v sume presahujúcej 10.000 EUR.

Podvod - je úmyselné konanie alebo zanedbanie povinnosti, ktoré je zamerané na zníženie odvodu z tradičných vlastných zdrojov.

Poradný výbor pre vlastné zdroje (ACOR - Advisory Committee on Own Resources) - preveruje otázky týkajúce sa realizácie systému vlastných zdrojov ES, ako aj rozpočtových odhadov vlastných zdrojov ES. Pozostáva z predstaviteľov členských štátov a Európskej komisie, predsedom výboru je predstaviteľ Európskej komisie.

SWIFT - Spoločnosť pre celosvetové medzibankové finančné transakcie – zabezpečuje realizáciu zahraničného platobného styku.

Tradičné vlastné zdroje - clá, poľnohospodárske poplatky a odvody z produkcie cukru. Clá a poľnohospodárske poplatky vyplývajú z použitia colnej legislatívy ES a Spoločnej poľnohospodárskej politiky pre dovoz z tretích krajín. Odvody z produkcie cukru sú uložené výrobcom v odvetví cukru a slúžia na pokrytie výdavkov ES v tomto odvetví. Tradičné vlastné zdroje sa považujú za čisté príjmy ES, vyplývajúce priamo z legislatívy ES. Členské štáty, ktoré vyberajú tieto prostriedky, si však ponechávajú určité percento ako kompenzáciu nákladov spojených s ich výberom.
Účty „A“ - účtovné záznamy, na ktoré musia byť zapísané vzniknuté nároky na tradičné vlastné zdroje najneskôr v prvý pracovný deň po 19. dni druhého mesiaca nasledujúceho po mesiaci, v ktorom nárok vznikol (t. j. na účtoch „A“ sa budú sledovať skutočne vybrané príjmy). 
Účty „B“ - samostatné účtovné záznamy, na ktorých sa vedú vzniknuté nároky na clá a poľnohospodárske poplatky, ktoré neboli pripísané na účty „A“, pretože ešte neboli vybrané a nebola za ne zložená  záruka.

Zdroj založený na DPH - je odvodený z aplikácie jednotnej sadzby platnej pre všetky členské štáty na harmonizované odhady základní DPH určené podľa pravidiel ES. Odhad základne DPH členského štátu nemôže však presiahnuť 50 % HND daného členského štátu.

Zdroj založený na HND – používa sa na zabezpečenie príjmu potrebného na pokrytie výdavkov, keď všetky ostatné zdroje financovania sú už vyčerpané. Vypočítava sa použitím jednotnej sadzby na celkové množstvo HND všetkých členských štátov. HND každého členského štátu sa určuje podľa pravidiel ES.

2.	Legislatíva Európskej únie a Slovenskej republiky

Koncepcia systému finančného riadenia vlastných zdrojov Európskych spoločenstiev v Slovenskej republike je vypracovaná v súlade s právnymi predpismi EÚ a Slovenskej republiky a inými dokumentmi, najmä: 

a)	Medzinárodné dohody

•	Zmluva o založení Európskeho spoločenstva pre atómovú energiu (EURATOM)
•	Zmluva o založení Európskeho spoločenstva v  platnom znení (Články 268 – 280)
•	Zmluva o pristúpení k Európskej únii 2003 

b)	Základné právne predpisy ES

•	Šiesta smernica Rady 77/388/EHS zo 17. mája 1977 o harmonizácii zákonov členských štátov, týkajúcich sa daní z obratu – Spoločný systém dane z pridanej hodnoty: jednotný základ jej stanovenia
•	Smernica Rady 89/130/EHS, Euratom z 13. februára 1989 o harmonizácii zostavovania hrubého národného produktu v trhových cenách
•	Nariadenie Rady (EHS, Euratom) 89/1553/EHS z 29. mája 1989 o definitívnych jednotných dohodách pre výber vlastných zdrojov pochádzajúcich z dane z pridanej hodnoty
•	Nariadenie Rady (EHS) 92/2913/EHS z 12. októbra 1992, ktorým sa ustanovuje Colný kódex spoločenstva 
•	Nariadenie Rady (ES) 2223/96 z 25. júna 1996 o Európskom systéme národných a regionálnych účtov v spoločenstve
•	Nariadenie Rady (ES) 1997/515/ES z 13. marca 1997 o vzájomnej pomoci medzi správnymi orgánmi členských štátov a spolupráci medzi týmito orgánmi a komisiou s cieľom správneho uplatňovania práva v colných a poľnohospodárskych veciach
•	Rozhodnutie Komisie 97/245/ES, Euratom z 20. marca 1997 určujúce podmienky pre poskytovanie informácií členskými štátmi komisii v rámci systému vlastných zdrojov spoločenstiev, naposledy zmenené rozhodnutím Komisie 2002/235/ES z 13. marca 2002
•	Nariadenie Rady (ES, Euratom) 1999/1026/ES z 10. mája 1999, ktorým sa ustanovujú právomoci a povinnosti zástupcov oprávnených Komisiou vykonávať kontroly a inšpekcie vlastných zdrojov spoločenstiev
•	Rozhodnutie Rady 2000/597/ES, Euratom z 29. septembra 2000 o systéme vlastných zdrojov spoločenstiev
•	Nariadenie Rady (ES, Euratom) 2000/1150/ES z 22. mája 2000 implementujúce rozhodnutie 94/728/ES, Euratom o systéme vlastných zdrojov spoločenstiev
•	Nariadenie Rady (ES) 2001/1260/ES z 19. júna 2001 o spoločnej organizácii trhu v sektore cukru v platnom znení
•	Nariadenie Komisie (ES) 314/2002 z 20. februára 2002, uvádzajúce podrobné pravidlá pre uplatnenie kvótového systému v sektore cukru, naposledy zmenené a doplnené nariadením Komisie (ES) č. 38/2004 z 9. januára 2004
•	Rozhodnutie Komisie 2002/235/ES z 13. marca 2002, ktorým sa mení rozhodnutie 97/245/ES, Euratom o postupoch, ktorými členské štáty odovzdávajú Komisii informácie v rámci systému vlastných zdrojov spoločenstiev
•	Nariadenie Rady (ES, Euratom) 2002/1605/ES z 25. júna 2002 o finančnom nariadení vzťahujúcom sa na všeobecný rozpočet Európskych spoločenstiev
•	Nariadenie Európskej komisie (ES, Euratom) 2002/2342/ES z 23. decembra 2002, ktoré stanovuje detailné pravidlá implementácie nariadenia Rady (ES, Euratom) 2002/1605/ES o finančnom nariadení vzťahujúcom sa na všeobecný rozpočet Európskych spoločenstiev
•	Nariadenie Rady (ES, Euratom) 2003/1287/ES z 15. júla 2003 o harmonizácii hrubého národného dôchodku v trhových cenách (nariadenie HND)
•	Nariadenie Rady (ES, Euratom) 2028/2004 zo 16. novembra 2004, ktorým sa mení a dopĺňa nariadenie (ES, Euratom) 1150/2000, ktorým sa vykonáva rozhodnutie 94/728/ES, Euratom o systéme vlastných zdrojov

c)	Základné právne predpisy SR

•	Zákon SNR č. 511/1992 Z. z. o správe daní a poplatkov a o zmenách v sústave územných finančných orgánov v znení neskorších predpisov
•	Zákon NR SR č. 39/1993 Z. z. o Najvyššom kontrolnom úrade Slovenskej republiky v znení neskorších predpisov
•	Zákon č. 440/2000 Z. z. o správach finančnej kontroly v znení neskorších predpisov
•	Zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z.  o správach finančnej kontroly v znení zákona č. 182/2002 Z. z.
•	Zákon č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov
•	Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z.
•	Zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov
•	Zákon č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
•	Zákon č. 431/2002 Z. z. o účtovníctve v znení neskorších predpisov
•	Zákon č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov v znení zákona č. 546/2004 Z. z.
•	Zákon č. 199/2004 Z. z. Colný zákon a o zmene a doplnení niektorých zákonov 
•	Zákon č. 222/2004 Z. z. o dani z pridanej hodnoty v znení neskorších predpisov
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov
•	Zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení zákona č. 331/2005 Z. z.

d)	Ostatné dokumenty

•	Uznesenie vlády SR č. 69 z 26. januára 2005 k návrhu systému riadenia vlastných zdrojov Európskych spoločenstiev v Slovenskej republike po vstupe do Európskej únie

Všetky vyššie uvedené nariadenia a rozhodnutia sú dňom vstupu SR do EÚ priamo aplikovateľné a záväzné bez potreby akejkoľvek legislatívy potrebnej na ich zavádzanie na národných úrovniach.

3.	
Vlastné zdroje Európskych spoločenstiev

Vlastné zdroje Európskych spoločenstiev možno charakterizovať ako príjmy pridelené raz a navždy ES s cieľom financovania svojho rozpočtu a plynúce do tohto rozpočtu automaticky bez potreby akéhokoľvek dodatočného rozhodnutia národných orgánov. 

Vlastné zdroje ES sú stanovené, vyberané, platené a kontrolované v zmysle predpisov systému vlastných zdrojov. V súčasnosti je systém vlastných zdrojov ES založený na rozhodnutí Rady 2000/597/ES/Euratom a jej implementačného nariadenia - nariadenie Rady (ES, Euratom) 2000/1150/ES, ktoré bolo zmenené a doplnené nariadením Rady (ES, Euratom) 2028/2004.

V súčasnosti platný systém vlastných zdrojov ES všeobecného rozpočtu ES pozostáva z 
a)	tradičných vlastných zdrojov (ďalej „TVZ“), ktoré predstavujú clá, poľnohospodárske poplatky a odvody z produkcie cukru. Clá a poľnohospodárske poplatky vyplývajú z použitia colnej legislatívy ES a spoločnej poľnohospodárskej politiky pre dovoz z tretích krajín. Na druhej strane, odvody z produkcie cukru sú uložené výrobcom v odvetví cukru a slúžia na pokrytie výdavkov ES v tomto odvetví;
b)	zdroja založeného na dani z pridanej hodnoty (ďalej „DPH“), ktorý je odvodený z aplikácie jednotnej sadzby platnej pre všetky členské štáty na harmonizované odhady základní DPH určené podľa pravidiel ES. V prípade, keď odhad základne DPH členského štátu je vyšší ako 50% jeho HND, berie sa za základ ďalšieho výpočtu hodnota, ktorá sa rovná 50 % HND daného členského štátu;
c)	zdroja založeného na  hrubom  národnom dôchodku (ďalej „HND“), ktorý sa vypočítava použitím jednotnej sadzby na HND členského štátu. Táto sadzba je fixná počas rozpočtovej procedúry. Zdroj založený na HND je variabilný zdroj, ktorý sa používa na zabezpečenie príjmu potrebného na pokrytie výdavkov, keď všetky ostatné zdroje financovania ES nepostačujú na pokrytie výdavkov rozpočtu EÚ. Zdroj založený na HND tak zabezpečuje vyrovnanosť rozpočtu EÚ. HND každého členského štátu sa určuje podľa pravidiel ES.

Súčasťou systému vlastných zdrojov ES je aj špecifický korekčný mechanizmus upravujúci negatívnu rozpočtovú pozíciu Veľkej Británie, tzv. korekcia Veľkej Británie (ďalej iba „korekcia VB“). Tento korekčný mechanizmus, ktorého presné pravidlá sú ustanovené v rozhodnutí Rady č. 597/2000 o vlastných zdrojoch a jeho sprievodných pracovných dokumentoch, zmierňuje rozpočtovú nerovnováhu Veľkej Británie redukciou jej platieb zo zdrojov založených na DPH a HND. Náklady tejto korekcie znášajú ostatné členské štáty vzhľadom na ich podiel na HND EÚ. Avšak podľa rozhodnutia Rady č. 597/2000 o vlastných zdrojoch je finančný podiel Rakúska, Nemecka, Holandska a Švédska obmedzený na 1/4 ich normálneho podielu.

4.	Subjekty zapojené do systému finančného riadenia vlastných zdrojov Európskych spoločenstiev v Slovenskej republike

Do systému finančného riadenia vlastných zdrojov ES sú v Slovenskej republike zapojené nasledovné subjekty:

-	Colné úrady
-	Colné riaditeľstvo SR (ďalej „CR SR“)
-	Pôdohospodárska platobná agentúra (ďalej „PPA“)
-	Štátna pokladnica (ďalej „šp“)
-	Ministerstvo financií SR (ďalej „MF SR“)
-	Kontrolné orgány

4.1.	Colné úrady

•	v súlade so zákonom č. 652/2004 Z. z. o orgánoch štátnej správy v colníctve a o zmene a doplnení niektorých zákonov a Colným zákonom č. 199/2004 Z. z. v znení neskorších predpisov vymeriavajú, vyberajú  a evidujú clo a poľnohospodárske poplatky vyberané pri  dovoze tovaru
•	v rámci vlastného účtovníctva pripisujú vybraté clo a poľnohospodárske poplatky na účty "A"
•	v rámci vlastného účtovníctva pripisujú vzniknuté nároky na clo a poľnohospodárske poplatky, ktoré ešte neboli vybraté a nebola za ne zložená záruka, na samostatné "B" účty
•	vybraté clo a poľnohospodárske poplatky prevádzajú na účet CR SR zriadený a vedený v ŠP 

4.2.	Colné riaditeľstvo SR

•	v rámci vlastného účtovníctva pripisuje vybraté clo a poľnohospodárske poplatky na účty „A“
•	 v rámci vlastného účtovníctva pripisuje vzniknuté nároky na clo a poľnohospodárske poplatky, ktoré ešte neboli vybraté a nebola za ne zložená záruka, na samostatné „B“ účty
•	v súlade s § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov odvádza 25% z finančných prostriedkov účtu CR SR pre vybrané clo a poľnohospodárske poplatky na svoj príjmový účet a 75% na účet MF SR v mene EK pre odvody vlastných zdrojov ES do rozpočtu EÚ
•	na základe žiadosti EK vkladá finančné zdroje z cla a poľnohospodárskych poplatkov na účet MF SR v mene EK pre odvody vlastných zdrojov ES do rozpočtu EÚ jeden mesiac vopred na základe informácií, ktoré sú k dispozícii k 15. dňu daného mesiaca
•	zasiela MF SR mesačný výkaz účtu „A“ 
•	zasiela MF SR štvrťročný výkaz (samostatného) účtu „B“ 
•	uchováva podkladové dokumenty týkajúce sa vzniku nároku na clo a poľnohospodárske poplatky a ich sprístupňovania najmenej počas 3 kalendárnych rokov od konca roka, na ktorý sa príslušné doklady vzťahujú

4.3.	Pôdohospodárska platobná agentúra

PPA zriadená zákonom č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov v znení zákona č. 546/2004 Z. z. ako rozpočtová organizácia zapojená na štátny rozpočet prostredníctvom kapitoly MP SR zabezpečuje výber odvodov z produkcie cukru.

Pre účely finančného riadenia vlastných zdrojov ES Pôdohospodárska platobná agentúra:

•	v rámci vlastného účtovníctva pripisuje vybraté odvody z produkcie cukru na účty „A“ 
•	v súlade s § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov odvádza 25% z finančných prostriedkov účtu PPA pre vybrané odvody z produkcie cukru  na svoj príjmový účet a 75% na účet MF SR v mene EK pre odvody vlastných zdrojov ES do rozpočtu EÚ
•	na žiadosť EK vkladá finančné prostriedky z odvodov z produkcie cukru na účet MF SR v mene EK pre odvody vlastných zdrojov ES do rozpočtu EÚ jeden mesiac vopred na základe informácií, ktoré sú k dispozícii k 15. dňu daného mesiaca
•	dvakrát ročne zasiela MF SR výkaz účtu „A“
•	uchováva podkladové dokumenty týkajúce sa vzniku nároku na odvody z produkcie cukru a ich sprístupňovania najmenej počas 3 kalendárnych rokov od konca roka, na ktorý sa príslušné doklady vzťahujú

4.4.	Štátna pokladnica

•	v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zákonom č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov vedie Štátna pokladnica pre účely finančného riadenia vlastných zdrojov ES nasledovné účty: 
-	účet CR SR pre vybrané clo a poľnohospodárske poplatky
-	účet PPA pre vybrané odvody z produkcie cukru
-	výdavkový účet kapitoly Všeobecná pokladničná správa (ďalej „VPS“)
-	účet MF SR v mene EK pre odvody vlastných zdrojov ES do rozpočtu EÚ
-	príjmový účet CR SR pre 25% vybraného cla a poľnohospodárskych poplatkov
-	príjmový účet PPA pre 25% vybraných odvodov z produkcie cukru
•	na zmluvnom základe zabezpečuje zahraničný platobný styk klienta prostredníctvom Národnej banky Slovenska (NBS), ktorá tieto operácie vykonáva SWIFT-ovým mechanizmom

4.5.	Ministerstvo financií SR

Pre účely finančného riadenia vlastných zdrojov ES Ministerstvo financií SR:

•	zabezpečuje zapracovanie odhadov vlastných zdrojov z HND, DPH a korekcie Veľkej Británie do výdavkov kapitoly VPS
•	v kapitole VPS vytvára rezervu na doplatenie odvodov zo zdroja založeného na DPH a zdroja založeného na HND (§ 10 ods. 2 písm. c) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov 
•	v zmysle § 8 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov zabezpečuje prevod finančných prostriedkov z účtu kapitoly VPS na účet MF SR v mene EK pre odvody vlastných zdrojov ES do rozpočtu EÚ
•	pre špecifické potreby platby výdavkov garančnej sekcie EAGGF a v závislosti od stavu finančnej hotovosti EK sprístupňuje na jej žiadosť v prvom štvrťroku rozpočtového roka nad rámec mesačného odvodu jednu dvanástinu alebo časť jednej dvanástiny zo súm rozpočtovaných v rozpočte EÚ pre zdroje z DPH alebo z HND jeden alebo dva mesiace vopred
•	upravuje dvanástiny, ktoré boli vložené na príslušné účty od začiatku rozpočtového roka na základe zmien jednotnej sadzby zdroja založeného na DPH, korekcie Veľkej Británie, dodatočných finančných zdrojov a odvodov zo zdroja založeného na HND, ktoré si vyžadujú konečné prijatie novely rozpočtu EÚ
•	zabezpečuje prevod finančných prostriedkov na doplatenie odvodov zo zdroja založeného na DPH a zdroja založeného na HND na účet MF SR v mene EK vyplývajúci z aktualizácie základu DPH a údajov o  HND, ktoré EK vypočítava ročne
•	v roku n+4 vkladá pre odvody vlastných zdrojov ES do rozpočtu EÚ čiastku korekcie Veľkej Británie určenú EK v  novele rozpočtu EÚ
•	poskytuje EK, CR SR a PPA výpisy z účtu MF SR v mene EK pre odvody vlastných zdrojov ES do rozpočtu EÚ najneskôr do 3 pracovných dní od skončenia každej transakcie na tomto účte 
•	zasiela EK mesačné finančné výkazy účtu „A“ a štvrťročné výkazy (samostatného) účtu „B“
•	uchováva podkladové dokumenty týkajúce sa základu DPH do 30. septembra štvrtého roku nasledujúceho po príslušnom rozpočtovom roku a podkladové dokumenty týkajúce sa vzniku a sprístupnenia zdroja založeného na DPH najmenej počas obdobia 3 kalendárnych rokov počnúc od konca roka, ku ktorému sa podkladové dokumenty viažu
•	zabezpečuje archiváciu podkladových dokumentov týkajúcich sa sprístupňovania zdroja založeného na  HND najmenej počas 3 kalendárnych rokov počnúc od konca roka, ku ktorému sa tieto podkladové dokumenty viažu. Uchovávanie a archivácia účtovných dokladov podľa § 35 zákona č. 431/2002 Z. z. o účtovníctve v znení neskorších predpisov tým nie je dotknutá.

4.6.	Kontrolné orgány

Kontrolnými orgánmi SR oprávnenými vykonávať kontrolu a audit vlastných zdrojov ES v SR sú:

-	Ministerstvo financií SR 
-	Ministerstvo pôdohospodárstva SR
-	Správy finančnej kontroly
-	Najvyšší kontrolný úrad SR 

Ministerstvo financií SR je v zmysle ustanovenia § 7 ods. 1 zákona č. 575/2001 Z. z. o organizácií činnosti vlády a organizácií ústrednej štátnej správy v znení neskorších predpisov ústredným orgánom štátnej správy pre oblasť financií, daní a poplatkov, colníctva, finančnej kontroly a vnútorného auditu. MF SR je aj ústredným orgánom štátnej správy pre oblasť cien a cenovej kontroly s výnimkou cien a cenovej kontroly tovarov ustanovených osobitnými zákonmi. V súlade so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. je MF SR oprávnené vykonávať následnú finančnú kontrolu a audit verejných prostriedkov (aj vlastných zdrojov ES v SR).

Vykonávanie následnej finančnej kontroly vlastných zdrojov ES a nákladov spojených s výberom tradičných vlastných zdrojov (25% vybraných TVZ) zabezpečuje MF SR, ktoré tieto kontroly realizuje prostredníctvom sekcie systému verejnej vnútornej finančnej kontroly  MF SR a správ finančnej kontroly. 

Ministerstvo pôdohospodárstva SR (ďalej „MP SR“) je v zmysle § 9 ods. 1 písm. a) a j) zákona č. 575/2001 Z. z. o organizácií činnosti vlády a organizácií ústrednej štátnej správy v znení neskorších predpisov ústredným orgánom štátnej správy pre poľnohospodárstvo, potravinárstvo a potravinový dozor. MP SR môže vykonať následnú finančnú kontrolu výberu a odvodu TVZ z produkcie cukru a izoglukózy na PPA.

Správy finančnej kontroly sú podľa zákona č. 440/2000 Z. z. o správach finančnej kontroly v znení neskorších predpisov rozpočtové organizácie, ktoré sú svojimi príjmami a  výdavkami napojené na rozpočet Ministerstva financií Slovenskej republiky. Správy finančnej  kontroly sú v  rozsahu svojej pôsobnosti samostatnými kontrolnými orgánmi a  pri výkone kontroly sú viazané iba zákonmi a inými všeobecne záväznými právnymi predpismi.

Najvyšší kontrolný úrad SR (ďalej „NKÚ“) podľa zákona č. 39/1993 Z. z. o Najvyššom kontrolnom úrade Slovenskej republiky v znení neskorších zákonov kontroluje:
-	hospodárenie s prostriedkami rozpočtov, ktoré podľa zákona schvaľuje NR SR alebo vláda SR;
-	hospodárenie s majetkom, finančnými prostriedkami, majetkovými právami a pohľadávkami a finančnými prostriedkami, ktoré sa poskytli Slovenskej republike, právnickým osobám alebo fyzickým osobám hospodáriacim s prostriedkami štátneho rozpočtu alebo nakladajúcim so štátnym majetkom v rámci rozvojových programov alebo z iných obdobných dôvodov zo zahraničia;
-	spôsob vyrubovania a vymáhania daní, ciel, odvodov, poplatkov a pokút, ktoré sú príjmom štátneho rozpočtu SR.

Kontrolná pôsobnosť NKÚ sa vzťahuje podľa § 4 písm. a) b) a f) citovaného zákona na vládu, ministerstvá a ostatné ústredné orgány štátnej správy SR, štátne orgány, ako aj právnické osoby, ku ktorým vykonávajú funkciu zakladateľa alebo zriaďovateľa ústredné orgány štátnej správy alebo iné štátne orgány, právnické osoby a fyzické osoby.

5.	
Systém účtov vlastných zdrojov ES vedených v Štátnej pokladnici 

Pri finančnom riadení vlastných zdrojov ES sa používajú nasledovné účty: 

Účet Colného riaditeľstva SR  pre vybrané clo a poľnohospodárske poplatky	
Mena	SKK 	
Dispozičné právo	Colné riaditeľstvo SR	
Vzťah k rozpočtu	mimorozpočtový	
Pre prostriedky	clo a poľnohospodárske poplatky	
Účet Pôdohospodárskej platobnej agentúry pre vybrané odvody z produkcie cukru	
Mena	SKK 	
Dispozičné právo	Pôdohospodárska platobná agentúra 	
Vzťah k rozpočtu	mimorozpočtový	
Pre prostriedky	odvody z produkcie cukru 	

Výdavkový účet kapitoly VPS 	
Mena	SKK 	
Dispozičné právo	Ministerstvo financií SR	
Vzťah k rozpočtu	rozpočtový	
Pre prostriedky	ŠR	
Účet Ministerstva financií SR v mene Európskej komisie pre odvody vlastných zdrojov ES do rozpočtu EÚ	
Mena	SKK 	
Dispozičné právo	Európska Komisia	
Vzťah k rozpočtu	mimorozpočtový	
Pre prostriedky	ES	

Príjmový účet Colného riaditeľstva SR (25% TVZ)	
Mena	SKK 	
Dispozičné právo	Colné riaditeľstvo SR	
Vzťah k rozpočtu	rozpočtový	
Pre prostriedky	ŠR	
Príjmový účet Pôdohospodárskej platobnej agentúry (25% TVZ)	
Mena	SKK 	
Dispozičné právo	Pôdohospodárska platobná agentúra	
Vzťah k rozpočtu	rozpočtový	
Pre prostriedky	ŠR	

Účet Colného riaditeľstva SR pre vybrané clo a poľnohospodárske poplatky
•	účet CR SR pre vybrané clo a poľnohospodárske poplatky 
•	bežný, mimorozpočtový účet
•	účet je vedený v SKK
•	výdavky na tomto účte sú realizované podľa § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
•	oprávnenie disponovať s finančnými prostriedkami tohto účtu majú poverení zamestnanci CR SR
•	kreditné položky – príjem 100% vybratého cla a poľnohospodárskych poplatkov colnými úradmi v SR
•	debetné položky – odvod 75% vybratého cla a poľnohospodárskych poplatkov na účet MF SR v mene EK vedený v Štátnej pokladnici a odvod 25% vybratého cla a poľnohospodárskych poplatkov na príjmový účet CR SR ako náklady spojené s výberom

Účet Pôdohospodárskej platobnej agentúry pre vybrané odvody z produkcie cukru
•	účet PPA pre vybrané odvody z produkcie cukru 
•	bežný, mimorozpočtový účet,
•	účet je vedený v SKK,
•	výdavky na tomto účte sú realizované podľa § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
•	oprávnenie disponovať s finančnými prostriedkami tohto účtu majú poverení zamestnanci Pôdohospodárskej platobnej agentúry
•	kreditné položky – príjem 100% vybraných odvodov z produkcie cukru od výrobcov cukru
•	debetné položky – odvod 75% vybraných odvodov z produkcie cukru na účet MF SR v mene EK vedený v Štátnej pokladnici a odvod 25% vybraných odvodov z produkcie cukru na príjmový účet PPA ako náklady spojené s výberom

Výdavkový účet kapitoly VPS
•	rozpočtový účet MF SR, výdavky na ňom sú realizované na základe § 8 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
•	účet je vedený v SKK
•	oprávnenie disponovať s finančnými prostriedkami tohto účtu majú poverení zamestnanci MF SR
•	z tohto účtu sa odvádzajú odvody zo zdroja založeného na DPH, zo zdroja založeného na HND a podiel SR na financovaní korekcie VB na účet MF SR v mene EK v rámci časových limitov stanovených v nariadení Rady (ES, Euratom) č. 1150/2000 

Účet Ministerstva financií SR v mene Európskej komisie pre odvody vlastných zdrojov ES do rozpočtu EÚ
•	bežný, mimorozpočtový účet MF SR
•	účet je vedený v SKK
•	výdavky na tomto účte sú realizované podľa § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
•	oprávnenie disponovať s finančnými prostriedkami tohto účtu má Európska komisia; na základe platobného príkazu EK zabezpečuje MF SR prostredníctvom informačného systému ŠP prevod finančných prostriedkov z tohto účtu na účet určený v platobnom príkaze EK 
•	kreditné položky – na tento účet sa pripisuje 75% vybraného cla a poľnohospodárskych poplatkov z účtu Colného riaditeľstva SR pre vybrané clo a poľnohospodárske poplatky, 75% vybraných odvodov z produkcie cukru z účtu Pôdohospodárskej platobnej agentúry pre vybrané odvody z produkcie cukru a odvody zo zdroja založeného na DPH, zo zdroja založeného na HND a podielu SR na financovaní korekcii VB z výdavkového účtu kapitoly VPS v rámci časových limitov stanovených v nariadení Rady (ES, Euratom) č. 1150/2000, zmenené a doplnené nariadením Rady (ES, Euratom) č. 2028/2004 a nariadenia Komisie (ES) č. 314/2002, naposledy zmenené a doplnené nariadením Komisie (ES) č. 38/2004. V prípade potreby dodatočných finančných prostriedkov na tento účet, pripisujú sa tieto prostriedky v EUR a následne sa konvertujú na SKK. 
•	debetné položky – na základe požiadavky Európskej komisie sa časť finančných prostriedkov používa miestne na financovanie aktivít EK. Na základe žiadosti EK sú nepoužité finančné prostriedky na tomto účte prevádzané na iné účty EK uvedené v platobnom príkaze EK
•	zostatok na tomto účte je evidovaný na jedinom účte Štátnej pokladnice

Príjmový účet Colného riaditeľstva SR (25% TVZ)
•	rozpočtový účet CR SR vedený v Štátnej pokladnici na základe § 6 ods.1 písm. i) zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov,
•	účet je vedený v SKK
•	oprávnenie disponovať s finančnými prostriedkami tohto účtu majú poverení zamestnanci CR SR
•	na tento účet sa prevádza 25% z vybraného cla a poľnohospodárskych poplatkov z účtu Colného riaditeľstva SR pre vybrané clo a poľnohospodárske poplatky

Príjmový účet Pôdohospodárskej platobnej agentúry (25% TVZ)
•	rozpočtový účet PPA vedený v Štátnej pokladnici na základe §6 ods.1 písm. i) zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
•	účet je vedený v SKK
•	oprávnenie disponovať s finančnými prostriedkami tohto účtu majú poverení zamestnanci PPA
•	na tento účet sa prevádza 25% z vybraných odvodov z produkcie cukru z účtu Pôdohospodárskej platobnej agentúry pre vybrané odvody z produkcie cukru

6.	Rozpočtovanie a spôsob odvodov vlastných zdrojov ES v rámci SR

Spôsob odvodu tradičných vlastných zdrojov do rozpočtu EÚ je stanovený v § 20 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Podľa tohto ustanovenia štátny orgán a rozpočtová organizácia, ktoré sústreďujú odvody Európskej únii, vedú tieto prostriedky na samostatnom účte v Štátnej pokladnici, z ktorého sa prevádzajú na osobitný účet vedený Ministerstvom financií v mene Európskej komisie, zriadený v Štátnej pokladnici. Týmto spôsobom sa do rozpočtu EÚ odvádza 75% TVZ. 

Zvyšných 25% si členské krajiny EÚ ponechávajú ako náklady spojené s ich výberom. Uvedený podiel na vybratých TVZ sa v štátnom rozpočte rozpočtuje ako príjem, pričom 25% z vybraného cla a poľnohospodárskych poplatkov sa rozpočtuje ako daňový príjem v kapitole VPS a 25% z vybraných odvodov z produkcie cukru ako nedaňový príjem v rámci kapitoly Ministerstva pôdohospodárstva SR. 

Odvody zo zdroja založeného na DPH, zo zdroja založeného na HND a financovanie korekcie VB sú rozpočtované v kapitole VPS ako bežné výdavky. V kapitole VPS je zároveň ako bežný výdavok rozpočtovaná aj rezerva na odvody do všeobecného rozpočtu EÚ, ktorá je určená na na bankové poplatky a na doplatenie odvodov zo zdroja založeného na DPH a zo zdroja založeného na HND. K čerpaniu finančných prostriedkov z uvedenej rezervy na doplatenie odvodov zo zdroja založeného na DPH a zo zdroja založeného na HND dochádza iba v prípade, ak na doplatenie nepostačujú finančné prostriedky rozpočtované ako odvody zo zdroja založeného na DPH, zo zdroja založeného na HND a financovanie korekcie VB.  Tieto odvody sú podľa § 8 ods. 1 písm. d) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov hradené zo štátneho rozpočtu.

Základným predpokladom pre správne a efektívne riadenie vlastných zdrojov ES v SR je vytvorenie systému finančných tokov a účtov vlastných zdrojov ES. 

Podľa nariadenia Rady (ES, Euratom) č. 1150/2000, čl. 9 musí každý členský štát pripisovať vlastné zdroje ES na účet otvorený v mene EK v rámci štátnej pokladnice alebo orgánu, ktorý na tento účel vymenoval. Tento účet sa vedie bez poplatkov. V rámci systému účtov vlastných zdrojov ES v SR je účet podľa čl. 9 bežným, mimorozpočtovým účtom Ministerstva financií SR v mene Európskej komisie otvorený v Štátnej pokladnici. Na tento účet sa pripisujú TVZ a odvody založené na DPH, HND a financovanie korekcie Veľkej Británie. Z tohto účtu sú na základe žiadosti EK odvádzané platby na účty Európskej komisie v SR alebo v iných krajinách. 

V súlade s nariadením Rady (ES, Euratom) č. 1605/2002, EK vlastné zdroje ES pripisované na účet v mene EK zaznamenáva do svojich účtovných záznamov v EUR. Vlastné zdroje ES, ktoré sú pripisované na účet MF SR v mene EK v prvý pracovný deň každého mesiaca na základe mesačnej výzvy EK na zaslanie finančných prostriedkov sa do účtovných záznamov EK zaznamenávajú v EUR za použitia výmenného kurzu platného v posledný deň vyhlásenia kurzov kalendárneho roka predchádzajúceho rozpočtovému roku. Pre vlastné zdroje ES pripisované od februára do decembra platí kurz Európskej centrálnej banky (ECB) z 31. decembra predchádzajúceho kalendárneho roka a pre čiastky pripisované v januári platí kurz ECB zo 16. decembra predchádzajúceho kalendárneho roka.

7.	 Odvody vlastných zdrojov ES na účet Ministerstva financií SR v mene Európskej komisie

7.1.	Odvody tradičných vlastných zdrojov  

Nárok ES na tradičné vlastné zdroje vzniká okamžite po splnení podmienok týkajúcich sa zápisu nároku do účtovných kníh a  upovedomenia dlžníka, stanovených v colných nariadeniach. Dátumom vzniku nároku na clo a poľnohospodárske poplatky je dátum zápisu do účtovných kníh stanovený v zmysle platnej legislatívy EÚ a národných predpisov.

V prípade odvodov z produkcie cukru je dátumom vzniku nároku dátum upovedomenia stanovený v príslušných nariadeniach o cukre. Ak dátum upovedomenia nie je výslovne stanovený, je daným dátumom, keď pre členské štáty vznikol nárok na čiastky splatné dlžníkmi, ak je to potrebné, prostredníctvom zálohovej platby alebo  zaplatenia zostatku.

75% tradičných vlastných zdrojov nie je príjmom štátneho rozpočtu SR. Clo a poľnohospodárske poplatky vybrané na základe zákona č. 199/2004 Z. z. Colný zákon a o zmene a doplnení niektorých zákonov v znení zákona č. 652/2004 Z. z. jednotlivými colnými úradmi sú odvádzané na účet CR SR v Štátnej pokladnici. CR SR pripisuje clo a poľnohospodárske poplatky vo výške 75% na účet MF SR v mene EK najneskôr v prvý pracovný deň po 19. dni druhého mesiaca nasledujúceho po mesiaci, v ktorom nárok vznikol. CR SR v rámci vlastného účtovníctva pripisuje vybraté clo a poľnohospodárske poplatky na účet „A“ a vzniknuté nároky na clo a poľnohospodárske poplatky, ktoré ešte neboli vybraté a nebola za ne zložená záruka, pripisuje na samostatné „B“ účty. 

CR SR zasiela MF SR mesačný finančný výkaz účtu „A“ hneď po jeho vypracovaní, najneskôr však do 18. dňa  druhého mesiaca nasledujúceho po mesiaci, v ktorom nárok vznikol. MF SR následne zasiela mesačný finančný výkaz účtu „A“ na EK najneskôr v prvý pracovný deň po 19. dni druhého mesiaca nasledujúceho po mesiaci, v ktorom nárok vznikol (čl. 6 ods.4 nariadenia Rady č. 1150/2000). CR SR každý štvrťrok zasiela MF SR štvrťročný výkaz účtu „B“ a následne MF SR zasiela tento výkaz EK (čl. 6 ods. 3 nariadenia Rady č. 1150/2000).

Zvyšných 25% pripisuje CR SR na svoj príjmový účet najneskôr v ten istý deň, ako je deň pripísania 75% vybraných TVZ na účet MF SR v mene EK. Tieto finančné prostriedky si každý členský štát ponecháva ako náklady spojené s výberom TVZ. 

Odvody z produkcie cukru vybrané na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov v znení zákona č. 546/2004 Z. z. sú odvádzané Pôdohospodárskou platobnou agentúrou od výrobcov cukru na účet Pôdohospodárskej platobnej agentúry v ŠP. Pôdohospodárska platobná agentúra pripisuje odvody z produkcie cukru vo výške 75% na účet MF SR v mene EK dvakrát ročne – do 1. júna a do 15. decembra. PPA v rámci vlastného účtovníctva pripisuje vybrané odvody z produkcie cukru na účet „A“, a to dvakrát ročne, v mesiaci jún za nárok, ktorý vznikol v apríli a v mesiaci december za nárok, ktorý vnikol v októbri. PPA zasiela výkazy účtu „A“ MF SR hneď po ich vypracovaní, najneskôr však do 18. dňa  druhého mesiaca nasledujúceho po mesiaci, v ktorom nárok vznikol. MF SR tak v mesiacoch jún a december doplní  údaje výkazu účtu „A“ za odvody z produkcie cukru do výkazov účtov „A“ zaslaných CR SR. PPA každý štvrťrok zasiela MF SR štvrťročný výkaz účtu „B“ a následne MF SR zasiela tento výkaz EK (čl. 6 ods. 3 nariadenia Rady č. 1150/2000). 

Zvyšných 25% pripisuje PPA na svoj príjmový účet najneskôr v ten istý deň ako je deň pripísania 75% vybraných TVZ na účet MF SR v mene EK Tieto finančné prostriedky si každý členský štát ponecháva ako náklady spojené s výberom TVZ.

Všetky výkazy týkajúce sa TVZ sú zasielané EK centrálne z MF SR v rámci časových limitov stanovených v nariadení Rady (ES, Euratom) č. 1150/2000.

7.2.	Odvody zo zdroja založeného na DPH, zo zdroja založeného na HND a financovanie korekcie Veľkej Británie 

Odvody zo zdroja založeného na DPH, zo zdroja založeného na HND a financovanie korekcie Veľkej Británie sú rozpočtovými zdrojmi, ktoré sú do rozpočtu EÚ odvádzané z výdavkov kapitoly VPS. VPS ako klient ŠP postupuje pri realizácii odvodov týchto finančných zdrojov podľa § 8 Zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov.

Tieto finančné zdroje sú pripisované na základe výzvy EK na zaslanie finančných prostriedkov na účet MF SR v mene EK vo výške jednej dvanástiny zo sumy uvedenej v schválenom ročnom rozpočte EÚ alebo v schválenej novele rozpočtu EÚ v prvý pracovný deň každého mesiaca. Výzva EK na zaslanie finančných prostriedkov je zasielaná faxom a e-mailom na MF SR, na ktorej základe MF SR vyhotoví platobný príkaz na poukázanie finančných prostriedkov na účet MF SR v mene EK. Žiadosť obsahuje najmä lehotu splatnosti, objem platby a zúčtovacie údaje.  Po vykonaní predbežnej finančnej kontroly realizuje MF SR schválený platobný príkaz prostredníctvom informačného systému ŠP z účtu kapitoly VPS na účet v mene EK v stanovenom  termíne a v požadovanej sume.   

Hlavné príčiny, ktoré spôsobujú zmeny vo výške mesačných odvodov na účet MF SR v mene EK zo zdrojov založených na DPH, HND a financovania korekcie VB, sú nasledovné: 

-	akákoľvek zmena jednotnej sadzby odvodov zo zdroja založeného na DPH v rámci korekcie Veľkej Británie, dodatočné finančné zdroje a odvody zo zdroja založeného na  HND, ktoré si vyžadujú prijatie novely rozpočtu EÚ, si následne vyžadujú aj úpravu dvanástin, ktoré boli vložené na účet MF SR v mene EK od začiatku roka. Takéto úpravy sa vykonajú pri prvom vklade po konečnom prijatí novely rozpočtu EÚ, ak sa táto prijme pred 16. dňom mesiaca. Inak sa vykonajú pri druhom vklade po konečnom prijatí;
-	EK každoročne vypočítava zostatky vyplývajúce z aktualizácie základu DPH a údajov o HND a včas ich oznámi členským štátom, aby ich mohli vložiť na účet v mene EK v prvý pracovný deň mesiaca december toho istého roka alebo po dohode s EK kedykoľvek;
-	pre špecifické potreby financovania výdavkov záručnej sekcie EAGGF a v závislosti od stavu finančnej hotovosti spoločenstva, môže EK požiadať členské krajiny, aby v prvom štvrťroku finančného roka sprístupnili jednu dvanástinu alebo časť jednej dvanástiny zo súm v rozpočte pre zdroj založený na DPH alebo pre zdroj založený na HND jeden alebo dva mesiace vopred, pričom EK túto záležitosť oznámi členským štátom vopred, najneskôr dva týždne pred požadovaným vkladom;
-	ak počas roka nastane taká situácia týkajúca sa implementácie rozpočtu finančného roka, že vklady týkajúce sa menovej rezervy EAGGF a rezervy pre pomoc v mimoriadnych situáciách sú s cieľom dosiahnutia rovnováhy medzi príjmami a výdavkami pre príslušný rok potrebné a EK rozhodne o tom, že bude vyžadovať tieto vklady alebo časti týchto vkladov, pripisujú sa tieto vklady v prvý pracovný deň mesiaca nasledujúceho po zaťažení rozpočtu EÚ príslušným výdavkom, ak sa vykoná zaťaženie pred 16. dňom daného mesiaca. Ak sa tak nestane, vklady sa vykonajú v prvý pracovný deň druhého mesiaca po zaťažení rozpočtu EÚ;
-	v roku n+4 vkladá MF SR na účet MF SR v mene EK čiastku korekcie Veľkej Británie určenú EK v  novele rozpočtu EÚ, a to hneď po prijatí novely rozpočtu EÚ. 

8.	Platby z účtu Ministerstva financií SR v mene Európskej komisie 

Vlastné zdroje ES pripísané na účet MF SR v mene EK čerpá EK v rozsahu potrebnom na pokrytie svojich potrieb hotovostných finančných zdrojov vyplývajúcich z implementácie rozpočtu EÚ. 

Na základe žiadosti EK sa časť finančných prostriedkov pripísaných na účet MF SR v mene EK, vedený v SKK použije na financovanie niektorých aktivít EK v rámci SR. Rozdiel medzi celkovou čiastkou aktív na tomto účte a potrebami hotovostných finančných zdrojov sa v rozsahu, v ktorom je to možné, rozdelí medzi členské štáty v pomere k odhadovaným príjmom rozpočtu EÚ pochádzajúcim z jednotlivých štátov, čo znamená, že nepoužité prostriedky sa budú na základe platobného príkazu EK prevádzať z účtu MF SR v mene EK na iné účty EK uvedené v platobnom príkaze EK. 

Realizácia platobného príkazu Európskej komisie  

Platobný príkaz EK je zasielaný Ministerstvu financií SR SWIFT-ovým kódom prostredníctvom e-mailu. Následne po dešifrovaní a otestovaní SWIFT-ového kódu, je realizovaný prostredníctvom MF SR. Ministerstvo financií SR ako klient Štátnej pokladnice v systéme Štátnej pokladnice – Manex zadáva žiadosť o vstup do záväzku a o žiadosť o realizáciu platby podľa platobného príkazu EK. Štátna pokladnica realizuje platbu z účtu MF SR v mene EK v lehote požadovanej EK, ak lehota nie je presne vymedzená, tak čo najskôr a najneskôr do piatich pracovných dní od ich prijatia. ŠP zabezpečuje zahraničný platobný styk na zmluvnom základe prostredníctvom NBS, ktorá tieto operácie vykonáva SWIFT-ovým mechanizmom. 

9.	
Pripísanie finančných prostriedkov Európskou komisiou na účet Ministerstva financií SR v mene Európskej komisie

V prípade, že na účte MF SR v mene EK vedenom v Štátnej pokladnici nebude dostatok finančných prostriedkov potrebných na realizáciu výdavkov rozpočtu EÚ, budú dodatočné finančné prostriedky zaslané na tento účet z iného účtu EK. V prípade, že budú uvedené finančné prostriedky zaslané v inej mene ako SKK, budú následne konvertované kurzom ECB.

10.	Zasielanie výpisov z účtu MF SR v mene EK

V súlade s článkom 12 nariadenia Rady (ES, Euratom) č. 1150/2000 v znení novely č. 2028/2004 zasiela Ministerstvo financií SR Európskej komisii výpis z účtu MF SR v mene EK najneskôr do troch pracovných dní od skončenia každej transakcie.

11.	Podvody a nezrovnalosti, porušenie rozpočtovej disciplíny, úrok z oneskorenia platieb vlastných zdrojov ES

11.1.	 Podvody a nezrovnalosti

Národné orgány každého členského štátu EÚ, ktoré sú zodpovedné za výber vlastných zdrojov ES, musia byť schopné kedykoľvek predložiť Európskej komisii dokumenty odôvodňujúce vybrané vlastné zdroje ES. Úpravy, na ktorých základe členské štáty podávajú Európskej komisii správy, by mali EK umožňovať monitorovanie činnosti členských štátov spojené s výberom vlastných zdrojov ES, najmä v prípade podvodov a nezrovnalostí.

V súčasnosti členské štáty EÚ využívajú pre zasielanie takýchto správ elektronickú aplikáciu Európskej komisie „OWNRES“. Prostredníctvom tohto programu zasielajú členské štáty na Európsku komisiu správy s popisom odhalených prípadov podvodov a nezrovnalostí zistených v tradičných vlastných zdrojoch v sume presahujúcej 10.000 EUR. 

V podmienkach Slovenskej republiky zasielajú uvedené správy v stanovených lehotách EK zodpovední pracovníci Colnej správy SR a PPA, ktorí majú priamy prístup do aplikačného vybavenia systému „OWNRES“.

11.2.	 Porušenie finančnej disciplíny 

Neodvedenie prostriedkov verejnej správy v ustanovenej alebo určenej lehote a rozsahu sa považuje za  porušenie finančnej disciplíny. 

V prípade vlastných zdrojov ES sa za porušenie finančnej disciplíny považuje neodvedenie výdavkov štátneho rozpočtu, určených na odvody zo zdroja založeného na HND, DPH a financovania korekcie VB, alebo neodvedenie 25% TVZ Colným riaditeľstvom SR a Pôdohospodárskou platobnou agentúrou na ich príjmové účty v ustanovenej lehote a rozsahu. 

11.3.	Úrok z oneskorenia platieb vlastných zdrojov ES

V prípade akéhokoľvek oneskorenia vkladu vlastných zdrojov ES na účet MF SR vedený v mene EK platí MF SR úrok z oneskorenia platieb podľa úrokovej sadzby, ktorú NBS použila v prvý deň daného mesiaca pre svoje hlavné operácie refinancovania, zvýšenej o 2 percentuálne body. Táto sadzba sa za každý mesiac oneskorenia zvyšuje o 0,25 percentuálneho bodu. Zvýšená sadzba sa vzťahuje na celú dobu oneskorenia (čl. 11 nariadenia Rady č. 1150/2000, zmenené a doplnené nariadením Rady č. 2028/2004).
Úroky z oneskorenia platieb vlastných zdrojov ES sa budú odvádzať na účet MF SR v mene EK pre odvody vlastných zdrojov ES a vymáhať ich bude EK. 

12.	 Účtovníctvo a archivácia

Účtovníctvo vlastných zdrojov ES je súčasťou integrovaného informačného systému účtovného, finančného a ekonomického riadenia prostriedkov EÚ fondov na MF SR.

Príslušné subjekty zapojené do systému odvodov vlastných zdrojov ES vedú účtovníctvo v súlade so zákonom č. 431/2002 Z. z. o účtovníctve v znení neskorších predpisov v rámci účtovníctva príslušnej účtovnej jednotky – ministerstva alebo rozpočtovej organizácie, v ktorom sú osobitne  zaznamenávané a vykazované všetky operácie týkajúce sa odvodov vlastných zdrojov ES a finančných operácií týkajúcich sa účtu MF SR v mene EK.

Príslušné subjekty zapojené do systému odvodov vlastných zdrojov ES vedú svoje účtovníctvo v technickej forme. Účtovné záznamy vedené v technickej forme, ako aj v písomnej podobe musia byť dostatočne chránené pred ich možným zneužitím alebo poškodením.

Pre potreby účtovníctva vlastných zdrojov ES sa mesiac končí najskôr o 13.00 hod. v posledný pracovný deň mesiaca, v ktorom vznikol nárok.

Podľa článku 3 nariadenia Rady (ES, Euratom) č. 1150/2000 príslušné subjekty zapojené do systému vlastných zdrojov ES musia prijať potrebné opatrenia na archiváciu sprievodných dokladov týkajúcich sa vzniku nároku na vlastné zdroje ES a ich sprístupňovania najmenej po dobu troch kalendárnych rokov od konca roka, na ktorý sa príslušné doklady vzťahujú. 
 
Účtovné záznamy sa uchovávajú v zmysle platných právnych predpisov SR.

Sprievodné doklady musia byť uchovávané buď ako originály, alebo na  všeobecne akceptovateľných nosičoch údajov. Všeobecne akceptovateľné nosiče údajov predovšetkým zahŕňajú:	
-	fotokópie originálnych dokumentov;
-	mikrofiše originálnych dokumentov;
-	elektronické verzie originálnych dokumentov na optických nosičoch údajov (napr. CD-ROM, hard disk alebo magnetický disk); 
-	dokumenty existujúce len v elektronickej podobe.

Zoznam skratiek 

ACOR 	Poradný výbor pre vlastné zdroje ES 	
CR SR 	Colné riaditeľstvo Slovenskej republiky 	
DPH 	Daň z pridanej hodnoty 	
EK 	Európska komisia 	
ES	Európske spoločenstvá	
EÚ	Európska únia 	
HND 	Hrubý národný dôchodok 	
Korekcia VB 	Korekcia Veľkej Británie 	
NBS	Národná banka Slovenska	
MF SR	Ministerstvo financií Slovenskej republiky	
MP SR 	Ministerstvo pôdohospodárstva SR	
NKÚ	Najvyšší kontrolný úrad	
PPA 	Pôdohospodárska platobná agentúra 	
ŠP	Štátna pokladnica 	
ŠR	Štátny rozpočet 	
TVZ 	Tradičné vlastné zdroje 	
VPS 	Všeobecná pokladničná správa